দিয়েগো মারাদানো, লিওনেল মেসির দেশ আর্জেন্তিনাকে হারিয়ে ভারতীয় ফুটবল যে নতুন ইতিহাস তৈরি করে ফেলেছে। অনূর্ধ্ব ২০ ফুটবলারদের হাত ধরে। সেই টিমের অন্যতম গুরুত্বপূর্ণ সদস্য সূরজের ১৭ বছরের ভাই জিতেন্দ্র সিংহ বিস্ত। খবরটা পাওয়ার পর থেকেই যেন ঘোরের মধ্যে রয়েছে বিস্ত পরিবার। সূরজ বলছিলেন, ‘‘ভাই যখন মেসেজ করল প্রথমে মনে হয়েছিল, ঠিক দেখছি তো! বিস্ময়ের ঘোর কাটিয়ে বার বার মেসেজ পড়লাম। ভাবতেই পারছি না ছোটবেলায় যে টিমের জার্সি পরে আমরা বিশ্বকাপ দেখেছি, সেই টিমকে আমার ভাই আর তাঁর সতীর্থরা হারিয়েছে।’’ এর সঙ্গেই সূরজ যোগ করলেন, ‘‘জানেন, যখন ফুটবল বুঝতে শিখলাম, অল্প অল্প খেলতে শুরু করলাম, তখন বিশ্বকাপের সময় মা আমাদের প্রথম আর্জেন্তিনার জার্সিই কিনে দিয়েছিল। দুই ভাই সেই জার্সি পরে বিশ্বকাপ দেখেছিলাম।’’ যদিও এখন জিতেন্দ্র স্পেনের অন্ধ ভক্ত। আর দাদা সূরজ জার্মানির সমর্থক। বিশ্বকাপের সময় স্পেন আর জার্মানিকে নিয়ে দুই ভাইয়ের মধ্যে মারাত্মক তর্ক বিতর্কও চলতে থাকে। সূরজ হাসতে হাসতে বলছিলেন, ‘‘তবে সেটা ফুটবল ম্যাচের নব্বই মিনিটের মতো মাঠের লড়াইয়েই সীমাবদ্ধ।’’